– Oslo politidistrikt finner det ikke riktig å bruke våre begrensede ressurser på søndagsåpne butikker. Politiet har langt viktigere oppgaver for å trygge publikum i byen.

Visepolitimester Roger Andresen i Oslo politidistrikt sier politiet ikke har ressurser til å bruke på ulovlige søndagsåpne butikker. Foto: Varfjell, Fredrik / NTB scanpix

Det opplyser Roger Andresen, visepolitimester Oslo politidistrikt, i en SMS til NRK lørdag. Han legger også til at dette heller ikke er en prioritert sakstype i Riksadvokatens eller Politidirektoratets prioriteringer til politiet.

Ba politiet gripe inn

Rema 1000 velger bevisst å bryte loven i pinsen, og flere av kjedens butikker kommer til å holde ulovlig åpent under helligdagene.

I VG i dag krevde både LO og Den norske kirke at politiet griper inn i krigen om søndagsåpne butikker, og kommer seg ut i Rema-butikker i pinsen.

– Politiet må komme seg ut og kontrollere butikkene i pinsen. Bryter man loven skal man straffes, sa LO-leder Gerd Kristiansen til avisen.

LO-leder Gerd Kristiansen er en av dem som har krevd at politiet griper inn mot Rema 1000. Foto: Larsen, Håkon Mosvold / NTB scanpix

Med enkle sperrebånd lager Rema 1000 provisoriske Brustad-buer – og dersom det mangler noe, henter de ansatte det bak sperringene.

De gjør dette fordi de mener at også konkurrentene bryter loven. Da Rema 1000 politianmeldte konkurrentene – ble saken lagt bort fordi de ikke hadde kapasitet til å etterforske.

LES OGSÅ: Refser regjeringen på søndagsåpent

KrF: Gi kommunene ansvaret

Og nå som politiet går ut og sier at de på grunn av ressursmangel ikke kommer til å gjøre som LO-lederen og Kirken ønsker, mener KrF at man må begynne å se på nye metoder for å hanskes med butikkene som bryter loven.

– Det er veldig viktig at reglene håndheves. Dersom politiet ikke har ressurser til å gjøre det i dag, så er det naturlig å se på andre løsninger, sier stortingsrepresentant Kjell Ingolf Ropstad (KrF) til NRK.

– Da kan for eksempel det at kommunene gjør det slik de gjør med skjenkebevilling i dag bidra til at loven blir håndhevet.

Forslaget krever lovendring

Når politiet velger å henlegge saker, og ikke har kapasitet til å følge opp, må vi tenke annerledes, sier Kjell Ingolf Ropstad. Foto: Ruud, Vidar / NTB scanpix

Ropstad mener at dette ansvaret også kunne gitt kommunene flere inntekter i form av bøter dersom det er butikker som bryter loven.

– På den måten kunne man håndhevet loven og unngått at flere mennesker må jobbe på søndagene, sier han.

Men statssekretær Bård Folke Fredriksen (H) i Kulturdepartementet opplyser til NRK at det er politiet som håndhever brudd på loven. Dersom andre enn politiet skulle få tilsvarende fullmakt, vil det kreve en lovendring.

– En slik lovendring vil kreve et omfattende lovforarbeid og må eventuelt vurderes i en større sammenheng.